Die onse Vader... - 'N GEMEENTE IN AFRIKA VIR DIE HELE WÊRELD
Die onse Vader...
Vandag staan ons stil by een van die bekendste gebede in die Christelike geloofstradisie – Die 'Onse Vader', soos uitgedruk in Mat. 6:9-13. Jean Dominic Crossan (2010:1) verwys na hierdie gebed, as die 'vreemdste gebed' in die Bybel. 'n Gebed, meen hy, wat deur talle Christene gebid word en tog nooit vir Christus self as verlosser benoem nie. 'n Gebed wat in alle Christelike kerke oor die wêreld gebid word, en tog nooit na die kerk self verwys nie. Tog, het hierdie revolusionêre gebed (gebore uit Judaïsme) tot so mate deelgeword van die wese van die Christelike geloofstradisie dat dit steeds vandag aan verskeie gelowiges hoop bring in tye van krisis, troos bring in tye van rou en tydlose geregtigheid verkondig aan almal op aarde.
Almal van ons staan egter nie noodwendig in dieselfde verhouding tot hierdie gebed nie. Hoe het jy al in jou persoonlike lewensverhaal te doen gehad met die 'Onse Vader'? Watter rol het die Onse Vader al in jou lewe gespeel?
In hierdie lees van Mat 6:9-13 gaan ons dus spesifiek fokus op die drie gedeeltes waarna verwys word as die U-bedes wat in vers 10 voorkom: "Laat u Naam geheilig word, laat u koninkryk kom, laat U wil ook op die aarde geskied, net soos in die hemel".
LAAT U NAAM GEHEILIG WORD:
In hierdie eenvoudige frase, word die geloofs-erfenis van Levitikus 19:2 duidelik opgeroep "Wees heilig, want ek, die Here julle God is heilig". Hierdie 'heiligheid' word verstaan in terme van die aktiewe deelname aan geregtigheid, aangesien die konteks waarin hierdie woorde die eerste maal ge-uiter word juis te make het met die bevryding van Israel vanuit Egipte. Wanneer ons dus hierdie woorde in gebed uiter erken ons nie net dat ons identiteit in God geanker is nie, maar dat ons lewens ook God se heiligheid sal weerspieël. Anders gestel, bid ons dus nie net dat God geregtigheid sal laat geskied nie, maar ook dat ons sal deelneem aan die aktiewe verspreiding van hierdie geregtigheid.
LAAT U KONINKRYK KOM:
Die idee van 'n koninkryk is vandag vir ons vreemd om ten volle te begryp. Ons leef tog lankal nie meer in 'n monargiese bedeling nie, maar eerder in 'n demokratiese bestel. Vir die gelowiges van die Nuwe Testament was die idee van NOG 'n koninkryk egter waarskynlik skrikwekkend. Reeds onderdruk deur die Romeinse regering, sou, veral die Jode, gesmag het na 'n ryk waarin daar allereers na hul eie belange omgesien sou word – 'n Stuk politiese vrede wat basies uit hul hele bekende verlede ontbreek het.
Ander Jode wat Jesus as die gesalfde Messias aanvaar het, het moontlik eerder verwag dat hierdie Christus, God se fisiese koninkryk van die hemel af na die aarde sou bring – 'n gebeurtenis wat eskatologiese gevolge sou inhou (DaSilva 2004:279). Hierdie eskatologiese gevolge sou allereers te make gehad het met die uiteindelike regspraak van God. In Jesaja 11:4-5 word daar immers geprofeteer: "Hy sal die armes billik verhoor en die ootmoediges in die land regverdig oordeel…"
Vir Christus het die Koninkryk van God reeds gekom – selfs te midde van die Romeinse regering wat gelowiges al meer onderdruk het. Die rede, volgens Christus, waarom die koninkryk nie oral sigbaar was nie, was juis omdat die gelowiges dit nie aktief sigbaar gemaak het nie. God se koninkryk was dus slegs sigbaar insover as wat die gelowiges dit aanvaar, daarin geleef en dit uitgeleef het.
LAAT U WIL GESKIED, SOOS IN DIE HEMEL, SO OOK OP DIE AARDE...
Tradisioneel verstaan, meen dat gelowiges hierdie frase op die volgende wyse interpreteer: (It means that) heaven is in great shape – earth is where the problems are. It's God's earthly household, not God's heavenly household, that is in disarray. Indien ons egter in gedagte hou dat God se inkarnasie in Jesus Christus wel plaasgevind het, weet ons dat "soos in die hemel" reeds "soos op die aarde" geword het. Die onus rus dus op die gelowiges om hierdie wil van God sigbaar te maak deur ons lewens.
ERVAAR JY OOK SOMS DAT GEBED IN JOU EIE LEWE OF IN DIE LEWE VAN ANDER 'N BETEKENISLOSE RITUEEL GEWORD HET?
HOE KAN ONS AS GELOWIGES GOD SE NAAM GEHEILIG? HOE KAN ONS SY WIL LAAT GESKIED & SY KONINKRYK LAAT KOM?
Elke Woensdag lei Gerrit 'n oggend Bybelstudie by die kerk se hoofgebou. Dit word ook as 'n blog versprei en lewendig uitgesaai.